钦定古今图书集成/明伦汇编/皇极典/第213卷 > 书经 > 《商书伊训》
## 钦定古今图书集成/明伦汇编/皇极典/第213卷 > 书经 > 《商书伊训》

惟元祀。“十有二月乙丑，伊尹祠于先王，奉嗣王祗见
厥祖。”

〈蔡传〉元祀者，太甲即位之元年。十二月者，商以建丑为正，故以十二月为正也。孔氏言：“汤崩逾月，太甲即位，奠殡而告，是以崩年改元”矣。苏氏曰：“崩年改元，乱世事也，不容在伊尹而有之，不可以不辨。”〈大全〉新安陈氏曰：《序》言“太甲元年”《序》，周人所作，故称年。《书》言“惟元祀”，《书》，商史所作，故称祀。此元年非即位之元年，乃即位之次年。先王崩，崩年即位，逾年改元。以崩年之十二月为后王元年之首月，盖以正朔行事也。